**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***a Kerecsend község Településfejlesztési Koncepciójának és Településrendezi Eszközeinek bemutatására szervezett***

***2020. október 2-i lakossági fórumról***

**J E G Y Z Ő K Ö N Y V**

Készült: a 2020. október 2-án a kerecsendi Közösségi Házban (Kerecsend, Fő u. 55.) megtartott lakossági fórumon

**Kiss Sándor címzetes főjegyző**

Köszöntök mindenkit. Hadd mutassam be Paksi Szilviát és Mátrai Leventét a VÁTI Kft-től. Ők készítik Kerecsend településrendezési eszközeit, és ők fogják ezeket ismertetni ma a jelenlévőkkel.

A véleményezési anyagok elkészültek és el lettek küldve a közigazgatási és más véleményező szervek részére. A véleményezésre 30 nap áll rendelkezésre.

**Paksi Szilvia VÁTI Kft.**
Üdvözlök mindenkit! Ha jól tudom megkapták a teljes anyagot nyomtatott formában is. Én a vizsgálati térképeket ajánlom, hiszen jó felbontással mutatják meg a település tulajdonságait.

A szerkezeti térképen látható, hogy a településnek a külterülete és a mezőgazdasági területe dominál. Szeretném elmondani, hogy milyen típusú fejlesztések felé mentünk. A legfontosabb változások úthálózati fejlesztésekhez köthetők. Erre irányulva terveztük a gazdasági fejlesztést, hogy minél közelebb essen az autóúthoz, ezáltal az autópályához, illetve minél kevesebb lakóterületi zavarással járjon. A korábbi elképzelés egy elkerülő út volt a település északi részén, hogy minél kevesebb legyen az átmenő forgalom. Ez a terv az M25-ös megépülésével kiváltásra került, így messze nem az a forgalom terheli a települést, mint eddig. A korábbi elkerülő út terve egy mezőgazdaságilag nagyon kedvező területet érintett volna.
Az érintettségi térkép megmutatja, hogy a külterület egésze valamivel érintett. A sötét jelzések a jó minőséfű termőtalajokat jelzik, így ez egy korlátozó tényező a belterület növekedésében. A gazdasági fejlesztéseknél be is vállaltunk egy ütközést, mert ki kellett törni valamilyen módon, ez csak így volt lehetséges. Ezzel szemben egy lakóövezeti fejlesztést visszavontunk, mert szőlő termőhely kataszterrel ütközött, ami viszont ez esetben kizáró ok. A térképeket végignézve, látható, hogy mennyi minden befolyásolja a lehetőségeit a településnek. A gazdasági fejlesztés mellett egy másik változtatás egy rekreációs lehetőségeket kínáló terület kialakítása. Két helyen emeltük ki, ebből az egyik egy horgásztó rekreációs övezet.

**Mátrai Levente VÁTI Kft.**

A horgásztó rekreációs övezet a volt bánya területe. Itt a fejtés miatt már egyébként is 1,5-2 méterrel a terepszint alatt van a szint, mellette folyik a Laskó-patak, így relatíve kedvező adottságok mutatkoznak egy tó kialakítására és a növényzet, ami eddig beborította inkább cserjés, még a vastagabb fás szárú növényzet nem vette birtokba a területet.

**Paksi Szilvia VÁTI Kft.**
A másik rekreációs tér az már jelenleg is működik, ahogy Budapest felől megérkezünk, láthatjuk. Vizsgáltuk a belterületi lakóövezet igénybevételét is. A jelenlegi belterületen nagyon sok igénybe nem vett területet találtunk. Igénybe nem vett területen azt értjük, hogy még 5%-os beépítettséget sem ér el a térképi állományon levő épületek mennyisége. Ez gyakorlatilag nagyon sok bújtatott lakóterületet takar a meglévőkön túl, így kedvezőbb a belső lakóterületeket fejleszteni, mint kifelé kijelölni újakat, miközben bent is vannak még ilyen igénybe vehető telkek. A koncepció időtávja, melyre terveztünk, alátámasztja, hogy amennyire mi terveztük a lakosságszámot, arra kellő tartalékot biztosítanak a jelenlegi lakórészek. A térkép részeként láthatóak azok a területek, ahol kiemeltük a fejlesztési lehetőségeket, ilyen az ipari övezet, a horgász tó rekreációs övezet.

**Mátrai Levente VÁTI Kft.**

Kerecsenden az egri borvidék részeként, a szőlő területeket, gyümölcsösöket kertes mezőgazdasági területbe, a szántó művelésű általános mezőgazdasági területekbe soroltuk.

**Paksi Szilvia VÁTI Kft.**
Az erdő adattárt végigvezetve rendeztük az erdőket is. A napelem park helyét is jelöltük, amely meg is valósult. Egy kormányrendelet értelmében Kerecsenden túl sok más településen is telepíthető még napelem park, viszont itt Kerecsenden ezt az újabb parkot nem tudtuk besorolni, mert ütközés van szőlő területtel, és a megyei terv nem teszi lehetővé, hogy ezt besoroljuk, tehát valószínű a rendelet módosítására lesz szükség. Kíváncsiak vagyunk a szakigazgatási szervek véleményére, hogy ezzel kapcsolatban ők mit tudnak mondani.

A szabályozási térkép tartalmazza az építési jogokat, hogy a településen ki, mikor és mekkora épületet építhet, milyen feltétekkel és hová. A nyomtatott anyagban találhatók a térkép szelvények, ahol megtalálja mindenki a maga telkét és láthatja, hogy milyen építési jogokat kapott. A gazdasági fejlesztések kivételével nem nagyléptékű fejlesztésekről van szó. Mi egyértelműen a gazdasági övezet megteremtésének adunk hangsúlyt, ha már a megépült út és az M3-as autópálya ilyen közelségben van és jelentős gazdasági folyosó. Abban az időtájban – a szerkezeti tervre 10 évet, a szabályozási tervre 4 évet mond a jogszabály, akkor érdemes áttekinteni, hogy fennállnak-e ezek a feltételek melyekre ezek készültek. Úgy gondolom, a 10 éves távra a lakóterület még megfelelő lesz, a gazdasági terveket kicsit tovább gondoltuk, mert nem tudjuk előre felmérni, hogy milyen kereslet lesz. Alapvetően a település a környezetével együtt egy potenciálisan erősödő turisztikai jelleget is tud ölteni. Tehát a gazdasági fejlesztések mellett ez a másik fontos pont, ami megjelenik a tervben.

**Mátrai Levente VÁTI Kft.**

A térképi állományok az alábbi adatokat tartalmazzák:

* Település népességszámának változása: Kerecsend egy enyhe mértékű növekedést mutat. Jellemzően a nagyvárosokból vándorolnak a környező településekre.
* Település hálózati térkép: Jellemzően megmutatja, mik azok a vonzáskörzetek, ahová a lakosság a kisebb településekről ingázik. (pl.: Eger, Gyöngyös, Miskolc)
* Területrendezési térkép: Kerecsendet négy térségre osztja: települési térség, mezőgazdasági térkép, erdőgazdálkodási térség, vízgazdálkodási térség
* Digitális domborzatmodell és erre feltett földtani alapszelvények: a település egy mélyebbek fekvő terület, legmagasabb pontja a zártkerti terület. Jól látszik a korábban említett bánya területe is.
* Domborzati viszonyokat ábrázoló térkép: Itt mutatkoznak meg a magassági viszonyok. Legmagasabb pontja a település zártkerti területe.
* Lejtőkategória térkép: a település lejtőinek százalékos értékét mutatja meg. Alapvetően az 5% alatti sík terület illetve 5-12% közötti enyhén lejtős terület a jellemző. Kismértékben jellemző enyhén meredek-meredek térszín ÉNY-DK irányban a település nyugati részén.
* Vízlefolyás modell: A jelenlegi domborzati viszonyok alapján, hol gyűlik össze a lehullott csapadék, ebből azt lehet nagyjából levonni, hogy hol alakulhatnak ki a külterületen belvizes területek.
* Tájtörténet kutatása;
* Első katonai felmérés 1782-1785: látszik a településmag és látszik, hogy jelentős szőlőültetvény volt a területen. A filoxéra után is megmaradt a szőlőterületek, igaz nem olyan arányban.
* A további katonai felvételezések alkalmazása a megalapozó vizsgálatokhoz voltak szükségesek. Látható folyamatosan, hogy növekszik a település belterülete. Az 1969. évi katonai légi felvételen már látszik, hogy a gazdasági terület elkezdett kialakulni. Ennek a folytatásaként jelöltük ki a településszerkezeti terven a gazdasági övezetet.
* A domborzat modellen megjelenítettük a helyiség neveket is pl.: Nagy- Aszó dűlő, Rét feletti dűlő, Fácános-berek)
* Látható feltüntetve a természetvédelmi területek is. A belterülettől nyugatra található a Kerecsendi Berek-erdő mely országos jelentőségű természetvédelmi terület és a Lógó-part mely a Hevesi Füves Puszták TK része, valamit Natura 2000 terület.
* Az Erdészeti Igazgatóságnak is van adatszolgáltatása ők az üzemtervi erdőknek a nyilvántartásáért felelnek.
* A növényborítottság térkép jelöli, hogy mely területek milyen mértében van növényborítottság, ezt zöld színnel jelöli a térkép. A sárga színnel jelölt területek szántó művelési ágba tartoznak. Azonban az Aszó-ér mentén jelentős növényzetcsökkenés történt az elmúlt 20 évben.
* A Földhivatali alaptérképe szerinti fekvés megmutatja, hogy az Északi területen találhatóak a zártkertek, mely a földhivatali szempontból külterületnek számít, de jól elkülönül a térképen.
* A hatályos településszerkezeti tervet ábrázoló térkép került felülvizsgálatra.
* A földhivatali térkép szerinti művelési ágak is megkülönböztetésre kerültek a térképen. Fontos kiemelni, hogy Kerecsenden a zártkerti területek – az ország többi részéhez képest – magasabb arányban vannak művelés alatt.
* Az épületek térbeli sűrűség vizsgálata is megtörtént, beleértve a gazdasági épületek- beleértve a lakóépületek mögött található melléképületek melyeknek van gazdasági funkciója. Az intézményi területek a településközpontban csoportosulnak. A lakóépületek is mind a belterületre koncentrálódnak. Az üzemi épületek a település déli részén található gazdasági területre csoportosulnak.
* Készült térkép a tulajdonviszonyokról. Elkülönülnek az állami-, önkormányzati-, egyházi-, gazdasági társasági - és természetes személyek tulajdonában lévő területek.
* A telkek beépítettsége is feltüntetésre került. Minél sötétebb színnel jelölt a telek, annál sűrűbb beépítettség jellemzi.
* Felülvizsgálatra és egységesítésre került a hatályos szabályozási tervben feltüntetett megengedett épületmagasság is.
* Műemlék, műemléki környezet, régészeti feltárás is megjelenítésre kerül, ezeknek az új beépítésre szánt területek szempontjából van jelentősége.
* A közlekedés vizsgálata szempontjából nagyon jól látható, hogy a 25-ös számú másodrendű főútról áttérve a 3-as számú főútra, rövid időn belül elérhető a M25-autóút és az M3 autópálya. A déli gazdasági területeket a nehézgépek a lakóterületek elkerülésével elérik ezáltal az úthálózat fejlesztés által.
* Az ívóvízhálozati térkép ábrázolja, hogy Kerecsend egész belterülete csatlakozva van a hálózathoz, ugyanez vonatkozik a szennyvízhálózatra is, és biztosított a gázellátás is.
* A villamos energia biztosított. Magasfeszültségű vezetékek futnak a település déli külterületi részét.
* Szintén a Földhivatal alaptérképe mutatja, hogy Kerecsenden, mely terület rendelkezik az átlagosnál jobb minőséggel. Ebben az esetben törvény mondja ki, hogy új beépítésre szánt területeket csak bizonyos esetben lehet kijelölni, pl.: új nemzetgazdasági beruházás. A belterület körülölelő termőterületek, egyfajta fejlesztési korlátként jelennek meg a lakóterületek bővítése szempontjából.
* Ábrázoltuk, hogy Kerecsend, hogyan viszonyul az Egri Borvidékhez. Lényegében az egész terület a borszőlő termőhelyi kataszter I. és II. osztályába sorolható. A területek nagy része szántó művelési ágba tartozik, ettől függetlenül alkalmas borszőlő termesztésre.
* A térképi ábra is mutatja, kékkel jelölve, hogy Kerecsend szinte teljes egészében kapcsolódik a felszín alatti vízbázishoz. Fokozottan figyelni kell, hogy ne érje szennyezés a talajt.
* Kötelezettségünk volt elkészíteni egy olyan térképet, mely jelöli a természetvédelmet, vízvédelmet, talajvédelmet. A településfejlesztési koncepcióhoz készítenünk kellett egy ilyen ábrát mely összefoglalja, hogy Kerecsenden mennyi természet- és környezetvédelmi tényező található, ami a település értékeivé tartozik, viszont a belterület szempontjából korlátózó tényező is.
* Szintén a fejlesztési koncepció részeként jogszabály szerint elkészítettünk egy olyan ábrát melyen el kellett határolnunk az eltérő jellemzőkkel rendelkező településrészeket és a településfejlesztési koncepció céljait ezekhez a területrészekhez kell hozzárendelni.

**Forgácsné Román Rita**

Nagyon tetszett az előadás, jó volt így látni a települést. Meglepő volt, hogy a Nagy- Aszó árok területéről eltűnt a növényzet. Az a terület gyakorlatilag művelésből kivont földterület. A bányával kapcsolatban lenne kérdésem, hogy milyen besorolás alá tartozik?

**Mátrai Levente VÁTI Kft.**

A hatályos szerkezeti terv alapján különleges beépítésre nem szánt, rekreációs területbe van besorolva, illetve erdő területbe. Tulajdon jogilag a bánya területe önkormányzati tulajdon, míg a mellette levő egységes művelés alatt álló terület magántulajon.

**Pusoma Jenő**

A meglévő úthálózathoz, lettek-e még utak tervezve?

**Mátrai Levente VÁTI Kft.**

A temetőnek az északi részén került kiszabályozásra egy szakasz, ami parkoló sávot jelent.

**Pusoma Jenő**

Javaslat lett téve korábban arra, hogy ami a temetővel szemben a szőlőskertek felé található út, kerüljön összeköttetésbe a Gomba üzemmel, hogy a Demjéni útról lekerüljön a teher.

**Paksi Szilvia VÁTI Kft.**
Nagyon mértékű tereprendezést igényel. Műszakilag nem tűnik reálisnak.

**Mátrai Levente VÁTI Kft.**

Ez az út, részben Demjén közigazgatási területéhez tartozik.

**Paksi Szilvia VÁTI Kft.**Ez egy közös együttműködéssel jöhetne létre.

**Nagy Ferenc**

Én a Petőfi út 38. szám alatt lakom, és olyan kérdésem lenne, hogy a telek vége és a 3-as főút közt milyen jellegű terület található?

**Mátrai Levente – Paksi Szilvia**

A telek vége nem kapcsolódik közvetlen a 3-as főúthoz, van ott egy keskeny bevágás, ami igazából magán terület.

**Kiss Sándor címzetes főjegyző**

Megállapítom, hogy a véleményezési anyaggal a jelenlévők egyetértettek, azzal kapcsolatban javaslat, módosítási kezdeményezés nem hangzott el.

Mivel több hozzászólás nincs, megköszönöm a részvételt. A lakossági fórumot bezárom.

kmf.

 Kiss Sándor Forgácsné Román Rita

 címzetes főjegyző alpolgármester